Skeleton
Skeleton je brzi zimski sport u kojem takmičar koji vozi posebne sanke, potrbuške, glavom prema naprijed, nastoji zaleđenu kliznu stazu određene dužine prijeći u što kraćem vremenskom periodu. Za vrijeme utrke na takmičara može djelovati i do petostruka G-sila a brzina može dostizati i 130 km/h. Ponovo je uvršten u olimpijsku porodicu sportova na XIX Zimskim olimpijskim igrama održanim 2002. godine u američkom Salt Lake Cityju iako se i u dva navrata 1928. i 1948. godine u St. Moritzu (Švicarska) nalazio u olimpijskom programu.